khistorydata/jeongjo-sjw-relations huggingface dataset:
정조 20년 · 목
禮曹啓言冬至臘日中當於南殿享祀親行令禮曹臨時稟旨事命下矣今二十三日永禧殿冬至祭親行何以爲之乎敎以以親享爲之○兵曺啓言今十一月二十二日動駕時何營軍兵隨駕何營軍兵留陣禁軍馬步軍以幾番幾哨磨鍊而禁衛營鄕軍停番矣餘軍留營何以爲之乎敎以訓局步軍十五哨馬軍五哨禁將率訓局標下軍都領隨駕禁衛騎士二番御營鄕軍三哨訓將率御營標下都領留陣其餘留營留陣倭槍手扈衛軍官有廳軍置之禁軍五番隨駕
정조 20년 · 강
命今日入直內三廳武兼禁軍及軍兵等中日習射置之
정조 20년 · 목
因總府啓稟敎以丈雪載塗中日置之
정조 20년 · 강
遞承旨李勉兢李海愚以洪義榮蔡弘遠代之幷前望也
정조 20년 · 목
因勉兢牌不進罷職傳旨敎以許遞今日草記批答丈雪誤書云當該承旨亦爲遞差前望單子入之侍下批牌招察任
정조 20년 · 강
考下抄啓文臣六月朔親試及七月朔課試試券
정조 20년 · 목
以單子夜遁逃七言四韻律詩爲親試題司僕寺正崔光泰二中居首有草生庭五言四䪨律詩爲課試題權知承文院副正字洪樂浚二下居首
정조 20년 · 강
命來二十一日輪對當次人受點後日次待令
정조 20년 · 강
命前假注書尹命烈仍察上注書
정조 20년 · 강
御春塘臺行抄啓文臣三月朔親試及春季朔試射親試試官尹蓍東沈煥之鄭大容金祖淳李始源沈象奎徐有榘試射試官李秉模徐龍輔李時秀李益運洪仁浩李書九李勉兢李相璜李肇源申鳳朝
정조 20년 · 목
乘輿出保定門入靑陽門陞座試官率應製應射文臣入庭行禮訖以南靈草爲策題命諸文臣退去在家製進仍命發射六巡而畢命待九月朔親試後入格者施賞
정조 20년 · 강
遞承旨李祖承申耆以洪仁浩金啓洛代之竝前望也
정조 20년 · 강
召見諸承旨及東萊府使鄭尙愚濟用主簿金直休于幕次
정조 20년 · 목
承旨持公事入侍尙愚辭陛也○予謂直休曰先正之陞配文廟實屢百年未遑之典而待今克擧爲斯文幸焉在汝子孫之心尤當如何致祭時儒生參班不過數百云何其小也直休曰日子未能預知故先正臣子孫多至二百四十餘人而亦不能一齊趁參矣予曰先正文集多有闕略原本更爲剞劂則好矣而亦皆散逸爾之家中或見在否直休曰別集三卷在前縣監黃胤錫家矣予曰推來也聞先正子孫入日本時文集隨入云然否直休曰臣伏聞臣九代祖之長孫十二歲時入去倭國而文蹟皆隨入云矣
정조 20년 · 강
命訓鍊正李石求改差其代口傳差出推兵曹判書鄭好仁
정조 20년 · 목
敎以今日試射時矢數執鼓官訓鍊正李石求病未進參改差其代令該曹口傳差出使之先擧行後謝恩襲謬不卽草記變通之當該堂上推考此後該房察飭
정조 20년 · 강
命四學冬等學製再明日設行
정조 20년 · 목
大司成李晚秀啓言歲色漸暮陞試合製當於限內磨勘而四學冬等學製尙未試取學敎授令政院稟旨牌招不多日內設行爲宜矣敎以使之再明日設行
정조 20년 · 강
命捉虎敎鍊官異景基自本營弓箭施賞
정조 20년 · 목
兵曹啓言壯勇營敎鍊官異景基捉虎連三次似當依他例施以加資之典而係干恩典請上栽敎以陵寢近處連捉三頭虎然後始爲賞加則此啓目自在勿施之中更考前例指一草記又啓言更考前例則各營軍校捉虎三頭然後始許加資今此異景基之初再次所捉形止未及詳探只憑本營草記遽然請賞萬萬悚懍而異景基初次則捉得於漢北門外再次則捉得於北嶽後麓三次則始捉於懿陵近處云請自本營米布題給允之敎以弓箭例給之賞內下分付該營
정조 20년 · 강
命付軍銜畿儒宋啓榦金直淳令該府拿問處之其餘宣召人嚴飭上送推吏曹判書沈煥之參議韓用龜承旨黃昇源
정조 20년 · 목
吏曹啓言卽接慶尙監司李泰永移文則以爲安東生員李楨國積年風痺近添背腫當寒發程實無其望禮安生員金台翼素抱痰病尙今未復萬無蠢動之勢星州幼學鄭煒方謀竭蹶趋命而久病餘症終未快蘇實難自力云矣敎以非其招不往鄒書揭訓而非其任效尤反乖鄒書辭受之義朝廷之爲朝廷卽體統也前此付軍銜畿儒二人之到今不知去處殆若以抄選自居駭然甚矣早欲處分而未果鄕外宣召之人亦焉敢效尤乎大抵山林之抄選亦有層節或以蔭路拔者或以白徒薦者而三公齊會諸堂會同議于賓廳列名書入啓下得允然後始付經筵官如此之人固可以有召不應外此雖筮仕之一命不敢違傲況軍銜乎又況無職名乎有軍銜不爲上來人令該府拿問處之其餘儒主嚴飭各該道俾令俟病間上送更無敢以不爲上來等語狀聞或牒報雖以卿曹言之看作應然道臣不爲問備當者不卽請勘此等處紀綱之隳損誠亦非細卿等亦爲推考且以政院言之號令百司百司之官納拜於六仙之列非爲榮其身所以尊啓板則似此草記默無一言皁白循例捧入致煩不緊酬應當該承旨推考
정조 20년 · 강
遞左尹尹弘烈
정조 20년 · 목
因左尹尹弘烈初度呈辭敎曰老病之人難責詞訟劇務許遞其代政官牌招開政差出待下批牌招察任
정조 20년 · 목
敎曰明日望闕禮習儀時原任大臣自可押班再明日次對進定於明日而日出後來會
정조 20년 · 강
黃海監司金勉柱疏辭藩任賜批
정조 20년 · 목
疏略曰顧臣當遞之端固非一二而資材駑下猶屬細故向來堂疏所陳實係矯弊靖俗之大關頭處以臣愚迷亦嘗欽誦歎服曰有是哉言乎直箇先獲我也夫如是而後爲邇密之臣者可以有辭於淸明之世每與僚儕誦說而銘佩今乃眈榮冒恩晏然出膺則不但大壞廉防實爲自欺其心之歸臣雖無似亦知愧恥何敢以恩批之靳許而冒沒趨承乎伏乞亟許遞免批以卿其勿辭斯速赴任
정조 20년 · 강
吏曹判書沈煥之上疏乞遞賜批
정조 20년 · 목
疏略曰臣衰病已痼神思盡銷値大政之月銓曹所管蓋多簿書課程不容一日之暫癏而閉戶擁痾以至武列之衣冠及門而徊徨鄕邑之文班抱剌而趑趄似此苟簡實爲淸朝薦紳之所羞也堂堂銓衡之地寧任其虛縻而莫之改乎又況臣於內閣一提學鄭民始承牌拜命之際以該郞之不親傳官敎至煩本閣請推之啓夫爲長官而不能提飭郞吏臣安得辭其責也反省瞿然無以自恕伏乞亟許鐫遞
정조 20년 · 목
右議政尹蓍東曰卽見平安監司狀啓則江界上土鎭之移設今已順成七十餘間公廨一時創建而民不爲勞爭先赴役殆有庶民子來之意矣予曰其中形便雖未的知而民多地狹把守似在越邊便是有若無矣蓍東曰上土舊鎭處於要衝之地不可無防守故江界倅遣其邑校因本料窠權帶別將名號使往留防而亦不敢擅便之意論報備局故才以筵稟後更有知委之意題送而該倅之設施誠有意見矣予曰好矣自備局成送定式予又曰江界素稱難治民俗極爲强悍而此倅能有感化之效云且其爲人素知眞實予甚嘉之矣蓍東曰小歲在通縟禮當請臣等擧切顒祝之誠始擬二十二日相率仰請矣以動駕相値將於二十四日爲之矣予曰群情則固然而頃日筵中已有下敎矣予又曰大臣旣免而復授則枚卜錄必以重卜書之不如初不許副一直行公故今番領左相許免之敎欲爲收還於冬至臨時而勉出之矣李羽逵之疏出而予有思量者久矣言官之論大官無或爲怪而其言則全不稱停此亦近來舊染俗習中窺覘之一套也言固是也則直斥袞闕猶且奬詡況恤於勤攻大臣而至於其疏論一大臣則曰事務全廢一大臣則曰臥閤調養侵斥兩相於一筆之下若是無憚是豈謇諤之風勝於前人而然乎伊時欲爲嚴處而慮有言路閉塞之說故姑爲㴠忍歸之於無知妄作之科矣大抵列聖朝相傳心法予敢曰善繼善述而亦自有時措之義矣丙申以後不得不右賢左戚親接士夫而所謂士夫未必皆賢士則反生無限之弊漸至奸賊之售計入則俯仰眉睫伺察幾微出則藉弄權柄誑惑人心壞亂世道以至末如何之境故昨春權裕疏後有一番大處分而疏辭之切中時病亦有由焉蓋於其時每對筵臣如二提學之起自久蟄者屢言其朝象之岌嶪不然則權裕何以知之權裕疏出後奸賦之事幾至乎明義錄之更作卿等亦何以知其詳也其後掃淸正値好機會而于今兩載有何一新之效乎惜乎朝廷之上歧路分貳如彼而有如彼之病如此而有如此之弊苟欲丕變污習則必須得賢與共而才難之歎莫此時若也今若進用戚畹則便爲兩截之事戚畹旣不可用則一名中人亦豈可進用乎不得不進用此時之人而所謂近臣經傳則矇無見解史記則全不領略至如彌綸政事朝廷得失生民疾若一不置意於斯五者旣無可語而頻繁召接何益之有且予非不念庸言庸行之謹而予之性稟或於辭氣之發不無太露之患一番召接反有一番生弊近日之罕接此輩者職此故也是以予之看書之暇昨冬優於再昨年今冬又勝於昨年是豈少忽於躬勤庶務而然乎蓍東曰洞開重門史稱宋祖之宏豁規模凡於臣僚晉接之時辭氣之或露何妨之有乎予曰此與洞開重門之意不同矣蓍東曰聖上臨朝發歎憂勤如此此莫非今日朝廷有君無臣之致臣誠惶恧不知所達然而書曰股肱喜哉元首起哉百工熙哉蓋人主一心爲萬化之原晉晝三接周爰咨諏猶有未盡之慮伏願聖上深軫於萬化之原以正朝廷正百官則將見喜起之相須明良之益章豈不休哉苟以頻接臣僚慮或生弊及致筵臣之罕於召見則得非過憂之甚乎予曰頻接果無所益由今以往彌綸保合之責不可他求一則曰大臣二則曰大臣予則端拱而已一委於卿等卿等須悉此意思所以對揚之道而矯捄之責旣委於大臣則如羽逵者敢生敲撼之計乎所謂以言獲罪者一二人尤爲切痛予欲加律處分稍使知戢而多般商量今姑閣置卿須宣布於朝紳此後則痛革舊染無敢更售也蓍東曰設置言官欲其評論時政之得失糾察宰相之臧否旣不可以禁其獻替且如臣至愚無似者忝叨中書苟有言官豈可無言乎禁止之敎臣不敢奉承矣予曰卿等苟能體予至意孜孜於對揚之方使世道正而人心定舊染污俗咸與維新然後始可以導之使言勤攻闕失亦不晚矣至於廟謨之些小利否何暇毛擧以論於今之時乎蓍東曰備承聖敎欽仰至意而易曰聖人久於其道而後能化成天下第觀近日朝象漸有轉移之效倘軫陶鎔之化咸囿悠久之域則舊染之污自底於日新矣聖世之治允升於建極之休矣予曰建極何足比方化成亦豈容易乎傳所云琢磨切磋者必遇模稜堅硬而後乃可成器至若今世人品無非柔軟輕脆雖有良工何以下手乎予又曰近日紀綱之壞損甚矣堂下官三牌不進係是法外而無難犯之若以處義歸重則自不知分義之隳損處義分義本非二事分義若伸則處義自伸處義若伸則分義亦自伸矣不知此箇義理反以違傲爲高致朝廷之不尊實由於此等人矣且以向來宣召人事言之旣以軍銜召之欲見其人則在渠分義決不敢違傲而乃敢自處以山林尙不承膺如此法外之擧卿須禁飭也蓍東曰聞有實恙云矣予曰疾病之來容有可恕而若以抄選自居則豈成說乎古則三公六卿會同始爲書入當選人姓名啓下然後方以抄選待之或有官經南臺未入抄選者矣義苟可引則雖九違十違固無不可而今何可無端違逋乎蓍東曰如非大叚引義則何敢屢違召命乎八十牌不進只有一人而已矣予曰凡方外儒疏受太學謹悉然後始可封章如係涉禁則伏闕下過三日政院筵稟招致該儒曉諭還送已有定式而向日涉禁之疏儒伏閤三日政院依例招諭終不退去云此亦紀綱所關矣且聞吳翰源向因嚴敎待罪於闕外云此亦唐突之甚矣蓍東曰重宰之待罪闕門者古或有之而不敢上達儒臣則或有待罪之例矣予曰靈城君朴文秀曾有待罪金吾之事而先朝以御將勿待罪爲敎矣蓍東曰向以輕囚中混放不當放之人有該承宣請罷之擧矣追聞事實則該曹以殺獄干連人置之輕囚秩故承旨則一遵輕囚放釋之敎盡爲放送云該曹旣置輕囚秩則亦無怪於承宣之混放而罷職則未免太過似合重推矣予曰殺獄干連之徒本獄成案前例置輕囚而旣有懸錄則混以輕囚放之罷職烏可已乎
정조 20년 · 강
遞黃海監司金勉柱
정조 20년 · 목
予詢于大臣曰黃海監司金勉柱辭疏引義之事卿其指一稟奏右議政尹蓍東曰儒臣朴載淳疏中文武近臣限十年勿擧論於藩邑之除者其意則可尙而其言則有弊蓋自昨年以後廓淸陰翳詿誤傳播之邪說豈有熒惑耳目之慮而疏語旣痛切新海伯又以疏後初除拜必欲被罪爲限云今姑許遞以示體下之意而此後同一地處之除外任者又何可每每曲循乎雖使金勉柱復拜他藩邑恐不可更爲撕捱矣敎以一提學闋服出仕後登筵也亦言其憤痛之狀如卿今奏矣堂疏中幾年之限雖不必硬定而卿等意見亦豈曰無所據海伯許遞事依爲之
정조 20년 · 강
仍任前內乘李海愚
정조 20년 · 목
右議政尹蓍東啓言司僕內乘李海愚移拜承旨後入改差草記而未下矣承旨今已遞差請內乘之職復爲仍任從之
정조 20년 · 강
命江界祥覇坪移屬厚州陞厚州爲獨鎭履歷僉使以李健秀擬入仍以依關西上土例爲屬邑別中營當否問該道帥臣以諸臣收議後錄下送
정조 20년 · 목
右議政尹蓍東啓言前因魚面把守將李健秀書陳册子咸鏡道帥臣論理狀聞後有曾經道帥臣處問議稟處之命矣諸臣獻議同異不齊而其中甲山之烏梅江以西移屬三水三水之別害鎭移屬長津江界廢四郡之祥覇坪移屬厚州三水府之移邑魚面廟坡魚面神方之罷鎭等事最所緊要而重臣鄭民始爲北伯時遍巡三甲諸鎭堡詳知形便而一皆持難其言誠然然厚州旣不可不設鎭則祥覇坪姑令移屬然後可以通魚鹽之路而民人始得奠接在江界方爲無用之地則尤不必靳許厚州則陞爲獨鎭履歷僉使如法聖之例賦役獄訟使之專管祥覇坪則移屬厚州事分付於咸鏡平安兩道道帥臣處而其餘烏梅江別害鎭之移屬三水府之移邑廟坡魚面神方之罷置諸條稍待設鎭奠接開春後益加探察採訪道帥臣論理啓聞更爲稟處從之敎以鎭將以魚面把守將李健秀今日政令該曹擬入而民情必以鎭民爲不若邑民依關西上土例爲屬邑別中營勿以鎭卒稍之爲可乎抑直設官府乎此亦當問之一端以此枚擧分付而諸臣收議後錄下送以備該道掌考
정조 20년 · 강
命明川府所管在德堡移設舊基斜亇洞
정조 20년 · 목
右議政尹蓍東啓言咸鏡監司趙尙鎭北兵使鄭觀采狀啓以爲明川府所管在德堡處在高峰絕頂之上而土地犖硧耕播無路泉源枯渴鑿飮難繼民不得聊生重之嵐霧風雨城堞公廨日致傾頹弓矢器械自至朽傷每當修補之時則必責土卒故擧懷渙散之心至於舊基斜亇洞在長白山下三大洞口卽舊日藩胡去來時要衝之地田土肥饒城池依舊人民旣多關隘亦緊移彼設此政合便當事係變通不敢擅便令廟堂稟旨分付矣在德堡宜移舊基之論其來久矣土地之沃痟井泉之甘涸旣相懸城廨器械又有朽鈍堅利之殊而人民褧散隨而向背關防形便無甚緊歇則捨此取彼實合事宜依狀請許施舊城之修等官廨之移建待開春道帥臣相議從便措處竣事後更爲狀聞之意請分付從之
정조 20년 · 강
命假注書李弘謙先汰後拿
정조 20년 · 강
命領議政洪樂性左議政蔡濟恭許免傳敎置之仍遣承旨還傳命召遣史官敦諭
정조 20년 · 목
敎曰今筵大臣諸臣聞筵敎之後可期家喩戶說豈可更煩辭敎乎先從兩大臣事立經陳紀領左相許免傳敎置之又敎曰領左相家遣承旨還傳命召又敎曰筵諭想從僚相詳聽國耳公耳身不已有大臣之事也聞今筵之敎者在他大臣義不敢自有身已況卿等之今日所叨乎然而筵敎之本意旣如彼則出處之際尤宜爲卿等曲費周旋有足聽聞此箇義理予豈不念到而筵敎悉之先遣史官傳予此意日寒若此待稍解日入侍事傳諭于領議政左議政○史官洪致榮書啓以爲臣敬奉聖諭馳往傳諭于領議政洪樂性所住處則以爲以臣癃殘昏耗四載冒據已是廉恥之全裘況臺彈重發公議甚嚴則聖明亦燭其情跡之難安廉防之至重旣許遞免以張四維矣曾未幾何官銜依舊臣雖無疾病之難强猶不宜不顧人言以一時之遞付之伸義而冒沒承當重犯無憚之譏也明矣臣固無狀不足責之大臣之道亦粗知事君之義則豈敢不念義分之嚴感恩命之重不計顚沛鞠躬盡瘁而第元輔之職非庶官之比則尤豈可以暫遞爲一伸而晏然復叨於彈墨未乾之時壞一身之廉義貽淸朝之羞恥哉以公以私以情以病去就二字實無可論且臣當寒添惑風眩倍劇膈氣闖發謹當收召驚魂更入文字仰請斥退之恩云矣○史官金初燮書啓以爲臣敬奉聖諭馳往傳諭于左議政蔡濟恭所住處則以爲臣幸賴朝有讜言匪據之職得蒙遞解一則喜臺閣風采有繩愆糾繆之美一則幸枕席微命得安意就盡之便兩朔閉戶雖切戀結之忱一念感恩自謂優閒之占千萬夢寐之外忽降許免傳敎置之之命史官儼臨聖諭特宣驚懍罔措實不知何辭仰對筵敎雖未及詳承纔因僚相所報略悉梗槪而聖諭中國耳公耳身不已有八字在臣實合顧諟天之明命然危蹙之情惶愧之私不可以時月之久有所自恕謹當以一疏仰請威命云矣
정조 20년 · 강
遞承旨李祖承以李相璜代之前望也
정조 20년 · 강
命龍川府逃亡罪人退限二百日捉得
정조 20년 · 목
平安監司朴宗甲狀啓以爲龍川府使黃仁煐殺獄逃亡罪人又過百日之限尙無捉得之報其罪狀請令攸司稟處敎以狀啓還下送退限二百日事回諭
정조 20년 · 강
命朔州前府使閔致愼査啓勿施道臣朴宗甲越俸一等更査其杖依式刑不濫而三人致斃委折以聞仍飭獄案釋疑前査官等無敢以官長自處
정조 20년 · 목
平安監司朴宗甲狀啓以爲朔州前府使閔致愼濫殺人命事依義禁府關辭査究而以定州牧使李一曾寧邊府使徐榮輔三和府使李溏龍岡縣令徐有聞三登縣令嚴耆差定參査官應問各人等處臣眼同査覈則明證顯騐十分可據一言而蔽之曰杖則非濫死由於杖蓋其族逋之頑挋蓄怒旣深官題之屢送激憤倍極盛氣威喝之下羅卒盡力血肉狼藉之狀有目皆見被罪之後臍腹浮脹臨絕之時心膈煩悶此皆杖處肆祟毒氣攻內之候受傷之緊重如是肆毒之形證如是至於喆蒙以同時被罪之人受棍之數不異施杖之手亦同則卽一未死之三吳也臣躬審瘡痕果然深重有如大瘇初合餘瘢尙在瘜肉結理凸起輪囷渠招中三度後不知人事三朔後始得差道觀其傷處諒非過語則其獨爲生全萬一之幸耳致命之的由於杖毒眞可以擧一而反三至於食傷之說初不過渠輩之自唱自和而吏鄕諸招今又落空則元不足多辨第十度棍四十杖本非殺人之刑而三人之傡命於十日之內者論以常理終不近似故另加盤詁施威嚴核而刑具之不違尺度傷處之不中要害竟無異辭不見疑端雖以事情推之吳哥三婦之千里褁足呼號道路專爲報夫之讎則苟有濫杖之失卽是鳴冤之第一件事豈或於此而遺漏喆蒙之招亦曰臀腿之外他無受傷之處而杖棍之違式與否渠所不知云如使當日所用果是別杖別棍則渠雖不知必有知而傳之者豈有不聞之理旣已聞而知之則當此特敎行査之日以平日銜怨之心亦豈有隱諱不告之理以此以彼其無法外濫杖之狀灼然可知且以用意言之意者藏於中而難知只就其著於行事者觀之不用大杖不打別處有意殺人者必不如此以其數日後給由許療之擧見之其事過怒定本心發見初無欲其死之意亦可推知旣無濫杖之失且無用意之跡雖謂之無可罪之端可也而以合式之杖棍打應受之臀腿殺人於十度四十度之內者非至殘酷不能也朝家之頒下典則作爲關和枷杻杖棍皆有尺度蓋慮一夫之不得其死欽恤之至仁盛德可侔天地而殘酷之吏乃能殺人於典則之內此不嚴懲人將曰苟不違乎典則何患乎殺人末流之弊有不可勝言朔州前府使閔致愼之罪請令攸司稟處○義禁府啓言閔致愼之杖棍旣不違式度數亦非濫刑而吳哥三人之十日內傡命者可見觸怒之擧或杖或棍恣意殺人則末流之弊有不勝言請以此照律敎以杖棍亦不違式度數亦非濫刑而被打之三人一齊致命於十日之間者此所以起疑行査及見査啓前說復申杖棍依舊是不違式也度數依舊是非濫刑也然則破此一疑字之方在於何條何端乎殺死之案務宜平當査官等姑不處分査啓勿施道伯爲先越俸一等以不違式之杖棍亦不濫刑而同時致斃至於三人之多委折更爲竭心詳覈如畵論理狀聞所當差遣御史按覈而會査諸倅無非出自邇列之人則雖送繡衣寧或有外此別人乎釋疑辨趗之道另求疑端於無疑之中得其的然渙然之十分緊證然後修啓大抵査案結語工於文緻有欠典實此豈如此之事乎惜乎道伯之不能自主張也竝以此意嚴飭行會又敎曰朔州事査啓不可但以獄理之未伸言朝令之下爲道臣守令者事當恪勤之不暇他案猶不敢放忽況關係人命之疑案乎問目也捧招也結語也疏漏顚錯亦姑無論細究詳閱多見其爲渠輩寒心處雖至十年厥案釋疑之前渠輩豈敢以官長自居道伯亦豈敢拘於限滿循例登啓乎此意分付事分付該府
정조 20년 · 강
推平安監司朴宗甲殺獄結案改修正上送
정조 20년 · 목
宗甲以殺獄罪人金呂喆結案文案馳啓而拔去問目只錄招辭有違格例該曹請該道臣推考原案下送改修正允之
정조 20년 · 강
經筵官李城輔上疏賜批
정조 20년 · 목
疏略曰臣一自年來欺蔽天聰夙夜悚懼若無所容雖於儀節間禮疑下詢亦未嘗仰陳淺見當初泮儒因批旨中林樊之敎而來問則萬萬非如臣之所當承者而狗馬賤疾沈淹之際神思昏謬以爲此或近於士友間私相講劘故不免有所相對問答遯巖之喩泮儒發問於書中而未及照檢率爾泛應以爲明證旋卽搜閱於遯巖碑文始覺其爲配享而非竝侑之狀其不能審愼之失死有餘罪矣纔踰十日貽書泮中詳言其爽實之證不宜登諸章奏而坡山位次亦有酬酢然其父子同列大爲文正公宋時烈所嚴斥累發於書牒者追後考見而祭酒臣宋煥箕答泮中書備陳其爲先正已棄之謬例矣蓋文敬竝侑之議專在於得可稽之典而臣之再次書言其無可據者館外儒疏未得取見但以前書誤答之語至入於奏御文字此豈臣意思之所及哉及泮儒之再問也惶愧靡措之中豈敢復有贅陳而第臣昔嘗出入於儒先之門熟聞前輩之緖言槪以爲文正公金麟厚道學之純節義之盛乃不世出之眞儒也至於孝陵君臣之際可謂千載一時而卒未興三代之治者至今爲志士仁人之所共悲而其有躋配之議則自宋文正以來爲儒林相傳之定論矣我聖上深契正學曠世興感遠取前哲之精義俯循一代之公議將以爲明道統扶世敎之大法凡在群下之心欽頌感歎當如何哉顧臣揆以微分雖不敢張皇論列而惟是震隕迷錯辭不達意者無往而非死有餘罪矣臣自陷大戾宜速就鈇鉞之誅則其何敢一日濫廁於淸朝侍講之列哉伏乞先賜遞改還收召旨亟命有司勘正其罪批以曰疏曰書已屬水流雲空今何必追掛齒牙耶爾疏以父子同列大爲宋文正所嚴斥者追後考見爲說覺之固好後時何妨大抵求疑於無疑設疑而釋疑卽問學之第一好道理況於儀文節簇之間雌黃於朱紫古人之比之聚訟誠先獲之的論予於曩事亦以爲云爾其勿辭上來察職以副敦召之至意事下諭于經筵官李城輔
정조 20년 · 강
命廣州日用松洞兩面移屬華城後久糴近停蕩滌與否及年條石數令華留詳細狀聞
정조 20년 · 목
敎曰廣州之日用松洞兩面追屬於華城之致久糴近停不與華民共在蕩滌之中筵臣有言之者其然與否及年條石數皆令詳細後錄狀聞事下諭于華留催科伊時姑勿混捧事一體分付付撥知委仍以此意問于廣留使之亦卽狀聞
정조 20년 · 강
大司諫金翰東疏陳時務賜批
정조 20년 · 강
齎咨官金在洙以彼中聞見報于備局
정조 20년 · 목
手本以爲小人九月初七日入栅緣由旣已手本入栅後連日趲程本月二十九日無弊到北京卽日與通官太平保大使吳元濤偕詣禮部主客司呈納咨文入接於南小館十月初一日曉頭與通官太平保繼文詣午門前領時憲書一百零一本二十日詣禮部主客司領賞二十三日又詣精膳司領宴二十九日受領時憲書回咨一度小人一行給口糧咨一度領賞咨一度卽日自北京離發十一月初五日抵山海關一行卜物依例照數無弊出關小通事朴道根中路得病故刷馬驅人鳳翮鳳鳴麟甲廷允仁光浩哲允楫等先爲出送彼地事情則十月初六日卽新皇帝萬壽聖節而上無旨意下亦不敢提奏慶賀諸節一傡置之只令在京諸臣恭行三跪九叩頭禮而止內庭所頒時憲書則猶以乾隆六十二年年號而秘不傳說五月二十日太上皇與新皇帝幸熱河山庄避暑白露節後卽爲回鑾駐駕于圓明園十月初十日始爲入京兩湖之役尙未討平湖南之苖匪則太學士福康安總督和琳福寧姜晟等領兵進討相拒歲餘以其地理之未諳不得制勝之策今年夏秋之交購得詗諜使之前導和琳等督兵前進屢戰屢勝直擣賊巢連獲其頭目石三保石代噶等餘黨大懼走匿山峪阻險爲守終不肯降故官軍追赶圍住亦多殺獲不出今年內似皆底平湖北之敎匪則俱是民家而因飢滋擾者也號其黨曰白蓮稱其魁曰敎主多用邪法煽惑愚民四出抄掠湖北當陽孝感等數十縣無不被其蹂躪太學士孫士毅將軍明亮舒亮總督惠齡成德等分兵征討間有俘獲未得大捿八月十二日惠齡成德等與賊交戰大敗賊衆進薄賊壘燒其寒栅擒其巨魁張正謨劉洪鐸等賊黨勢孤四散逃竄故官軍追捕殺戮今已七八分平定亦當非久掃淸云云敎匪之一支賊黨間道徑出進圍河南省南陽府唐縣殺害長吏抄掠居民警報甚急皇帝特命副都統台布統領京營兵二千行牧直隸山東等省兵八千前去救應而官軍纔入河南界賊聞風逃走官軍則駐箚於湖北交界處以備不虞此等事情係是軍機極其秘諱傳聞不一故多般詳探則大略若此兩湖捿書購得謄本各一度煩不付呈小人復命日呈納計料福康安孫士毅和琳等受瘴成病相繼病歿皇帝聞甚悼惜各賜內帑銀一萬兩贈康安和琳爵一等公使子孫世襲敕建康安和琳廟於湖南特賜御額以酬其勞皇帝憫念湖民之因賊滋擾不得遂生特下慰諭之旨意今明年應征之賊盡行豁免皇帝命湖南總督姜晟等修築近苖州縣之城池盡牧土司苖民之兵器一竝燒燬新皇帝登極之初例有駕幸瀋陽拜謁先陵之規以兩湖之役未盡告功故俟其平復當有東巡之旨意年事則關內關外俱是豐登而西南諸省亦皆七八分年成云矣
정조 20년 · 강
忠淸監司林濟遠以劃下添還錢作穀數爻馳啓
정조 20년 · 목
該監司狀啓以爲本道劃下添還錢六萬兩作穀擧行形止前已馳啓而各邑畢捧之報今纔齊到而待收糶別爲狀聞事旣有成命穀名穀數開錄于後淸風等四邑則一依分等狀啓中所仰請或租或粟從願許納故租粟名色煞有加減於當初排定故邑名石數各各條列修成册上送備邊司米一萬石耗一千石租二萬四千四百石耗二千四百四十石粟六百石耗六十石合各穀三萬八千五百石
정조 20년 · 강
命年六十以上人勿差冬至享官
정조 20년 · 목
吏曹啓言冬至祭祭官當爲磨鍊請六十以上人通瀜塡差敎以當此極寒何可以年六十人塡差乎更爲塡差
정조 20년 · 강
詣璿源殿展拜仍詣景慕宮展拜省牲器仍行肄儀
정조 20년 · 목
具遠遊冠絳紗袍乘輿出永淸門明政門降輿乘輦出弘化門至觀旂橋降輦乘輦至宮大門外降輦乘輿入齋室改具冕服詣版位行禮陞詣宮內奉審訖還入齋室親押香祝改具遠遊冠絳紗袍詣省器位省器詣省牲位省牲仍行肄儀還入齋室
정조 20년 · 강
罷總戎使徐有大職
정조 20년 · 목
有大以別雲劍侍衛做錯有是命
정조 20년 · 강
召見右議政尹蓍東于齊室
정조 20년 · 강
嚴飭嶺沿奸民故漂倭境之弊有一邑內再漂於當年者令道伯査勘邑倅
정조 20년 · 목
右議政尹蓍東啓言嶺南之沿海奸氏輩若値歉嵗或有處置其妻子結黨乘船故漂倭境深入爲主以爲就食之計無船大小人多少一船之漂必有一差倭之來倭人禮單一無可用我國贈給錢米折定錢爲八百餘兩米爲二百餘石今年漂倭之來凡爲七次矣他道民則雖不必盡疑其故漂而嶺沿民則率多有奸情事之駭痛孰甚於此溧還後沙格刑配曾有定式先朝甲子特命爻周其後奸民輩益無忌憚云臣雖不敢以更復刑配之法爲請而若逐名詳査明知爲故漂者則分付道臣及萊府各別嚴懲以杜奸習恐合事宜從之敎以其中如有一邑之內再漂於當年者不禁之邑倅令道伯査出狀聞勘罪
정조 20년 · 강
命東萊府使徐美修改差其代擬薦
정조 20년 · 목
右議政尹蓍東啓言新除東萊府使徐美修母病危劇時日內無離捨作行之勢呈狀乞遞請改差從之敎以其代今日擬薦使之斯速赴任
정조 20년 · 강
飭諸道差使員守令及上京守令下送
정조 20년 · 목
敎曰催科方張諸道差使員守令除朝辭下送其外上京守令一體下送後草記
정조 20년 · 강
棍汰宣傳官李勉植等
정조 20년 · 목
兵曹啓言依下敎宣傳官李勉植李彬李儒秀決棍十五度後竝汰去前宣傳官李栻李吉會李得馨決棍十五度宣傳官有闕代前宣傳官申絅仍任
정조 20년 · 강
重推京畿監司李冕膺命差祭差員高陽郡守王道常下送
정조 20년 · 목
道常差永陵享官而以差員上來敎曰京畿監司從重推考差祭差使員除朝辭下送
정조 20년 · 강
重推吏曹判書沈煥之牌招開政
정조 20년 · 목
政院啓言寧陵冬至祭享今日當爲受香陵官口傳差出之命已至經宿而屢度催促終不擬入請吏曹堂上從重推考敎以此豈如此之事意謂以閣啓事引義云矣昨夜從內閣問之以諫長疏語違牌云而其疏所論幾乎無官不評則其中銓官條下語顧籍宛轉凡今爲銓官之長者似此勤攻之來樂聞而受謝以效古人滿囊推緘一一無卞之義卽目下時措之要道今以或欠未盡等語作爲處義云者萬萬未安從重推考與參議卽爲牌招開政違牌勿爲呼望
정조 20년 · 강
遞承旨洪義榮以李晚秀申耆爲承旨竝前望也
정조 20년 · 강
以洪守榮爲司圃別提吏曹參議手書口傳政也
정조 20년 · 강
有政吏曹參議韓用龜兵曹判書鄭好仁進
정조 20년 · 목
以洪受浩爲掌令閔台爀爲禮曹參判洪聖淵爲左尹李城輔爲禮曹參議閔台爀爲黃海監司李健秀爲厚州僉使
정조 20년 · 목
疏略曰銓衡國之重任也古之名臣碩輔尙難其人況以庸瑣如臣猥被殿下不世之恩驟叨是任者今至再矣上而不能對揚聖意下而不能平叶物情終自致於大狼狽而無補聖朝淸明之治固已自料矣昨者臺評之發言亦好矣臣當受而爲勤攻何辭之有哉雖然爲銓官而黜陟有欠稱停激揚不厭人心則其餘政注無足論也彼雖出於勤攻臣則受而自處臺臣振勵臺閣之風銓臣顧畏禮義之防蓋爲竝行而不悖矣噫物論不齊世路難平自前世而固然則臣何獨惑於是也伏乞察臣難冒之義矜臣匪飾之情亟許鐫改臣銓衡之任以振朝綱以重臺言批以臺閣之不得爲臺閣久矣戚畹竊威勢則畏他媕婀外朝顓寵權則怵彼囁嚅雖爭呈萬言彈章除非切逼於時諱等是死僧之杖卿亦試考內閣所在御定章箚彙編及公車文叢數百餘册幾十載之間苟無論其說之輕重緊歇生意下手於當路者頂門上其人阿誰所謂數百餘册蠅頭字特皆郢之書燕之說於是乎位日益高氣日益豪期以長此樂而保此利者每忽於知止之義莫逭乎惡盈之理詩云靡不有初鮮克有終此之謂也朝廷何負於此輩此輩負國相率入於罟擭言念及此令人不寒而粟如使臺閣隨事勤攻人皆能樂聞臺閣寧或不得爲臺閣自有昨春屛奸之處分接此而在黜陟激揚之地者彰癉稱停人心慴服奬一而勸百勵十以戢千舊俗維新囂習底靜籍令瘢無可洗之跡疵無可覓之端日望其月朝之來諷說者登用敢言者擢扷遠邇瞻聆咸知其今日規模分明如此然後卿可以無怍於奉朝賀疏中尊聖德於三古之句語而以子觀卿誠未覺其何政之稱停甚事之慴服出自卿手之臺閣卽無非言出其口罪隨其身者流此果卿則進愕愕之士予反施詑詑之擧而然乎哉苟或不然卿之夙夜憂懼恐負大何豈待人之所云云今於寥寥寂寂中諫長陳腐常談看作有意用心聞朝筵之敎尙不念顚倒竭蹶之方萬有一人皆嫌於專用卿等當言處却步不言而囚舌則卿之狼狽且置之依舊是昨春以前爻象卿等之罪合置何辟
정조 20년 · 강
御便殿行抄啓文臣九月十月朔課講仍命親試之已爲設行者削去一竝更試須下正月二月朔親試更試書題試官徐浩修李晚秀
정조 20년 · 목
試官率諸文臣入庭行禮訖敎以諸文臣近來所作金不成樣唯事借述今年親試一竝削去更爲設行仍命正月朔親試以大靈爲七言十韻排律題內外句押韻爲令使之製進崔光泰則勿爲應製仍呼名進講講論語申絢再次純通居首檢書官李光葵以告栍做錯降定南所衛軍二月朔親試以明德爲疑題命過冬至後製進進
정조 20년 · 강
命吏曹參議韓用龜下義禁府
정조 20년 · 목
政院啓言冬至祭獻官單子再昨日啓下而其中在外人有卽爲知委之下敎矣長陵獻官李儒敬在外而該吏不卽知爲今日受香時未及待令享官塡差事體莫重特敎申飭之下有此稽忽之擧事未前有萬萬駭然該吏令攸司科治當該吏曹堂上所當重勘而本院請推外無他罰何以爲之敎以再昨夜旣有特敎似此在外者分付畿伯使之趁期待令則祀典何等莫重不有特敎不卽分付以致未及上來受香獻官則雖已換差參議事節節駭然昨日事姑未處分而事關祀典無嚴若此當該吏曹參議韓用龜爲先下義禁府○義禁府以韓用龜東間嚴囚啓
정조 20년 · 강
竄韓用龜于朔州府
정조 20년 · 목
敎曰如渠滓穢之蹤含忍於塗泥之中收錄於滌蕩之時宜其彝性之不泯者存猶勝於豚魚之頑雀鼠之微而何嘗有一半分知德感恩怵分畏義之現於言辭發於行止者耶予雖嫉惡之性大過寤寐一念必欲人其人而匿其瑕矜其不能援其將溺苟有涉於自谷邊喬用夏變夷之漸從前無妄一付之行雲流水於渠亦然近頗無礙則渠固渠也寧忍不悛宿習不顧大防乎渠之許多罪負前旣不諭特推不忍人之政今亦何必索諭而以同朝之所共知者言之御極初一疏名雖徑出實則示其自貳之意於人不欲與國邊爛熳金木之典在渠當耳其時只遠之而已終不以其罪罪之者一則念其兄一則憐其兄又其後所爲無非罔赦至以跖惠二字對渠敷心而言俾知懲艾然猶依舊是誠化外甚至昨日擧措渠之腔中昧一嚴字畏字渠不足言顧其職則吏曹參議也激揚彰癉卽渠之責俾渠行渠腦臆而一味顧籍容與則朝廷其可曰有刑政乎齋官塡差渠旣自渠手正書入啓於前夜忽於經宿過午之後投呈一疏辭其職名插入數句隱映語此與丙申徑出疏一串貫來伎倆畢露情狀莫逃及其因飭敎入來也顚倒呼望慌忙手書都出於利害縈其中而心不棲舍又何其辱朝廷之甚也天地之大德曰生生物之理莫過於仁惟仁者爲能惡人屛諸四裔使他人皆得砥礪名行誠心事君咸囿太和元氣之中仁之爲用不在於喣濡義禁府東間嚴囚罪人韓用龜朔州府投竄○義禁府啓言罪人韓用龜朔州府投竄事承傳啓下矣韓用龜平安道朔州府投竄而才因下敎發送都事領付畿營請以承傳內辭意具罪目卽爲發遣府書吏押送配所從之
정조 20년 · 강
遞都總管崔東岳兵曹參知吳泰賢以李家煥爲都總管丁若鏞爲兵曹參知竝前望也
정조 20년 · 목
敎曰差祭兵曹堂上及總管許遞前望單子入之待下批牌招察任
정조 20년 · 강
命抄啓文臣崔光泰堂上窠守令作窠差送
정조 20년 · 목
內閣啓言抄啓文臣講製中連三次居首參下陞六已陞六者陞敍已陞敍者準職已準職者加資事載講製節目矣抄啓文臣崔光泰自三月朔親試至八月朔親試居首係是連六次居首而已經準職何以爲之敎以初次連三次未及施賞今又連三次各爲施賞近於疊授一次勿論亦是格外大抵此文臣之每文優如自有設選以來初見且聞篤老侍下云堂上窠守令令該曹瓜近人中作窠口傳差送
정조 20년 · 강
以崔光泰爲豐川府使口傳也
정조 20년 · 강
命宣傳官李鼎會訓局軍降定令該大將更試柳葉箭十巡得十五中後草記又命南行宣傳官出六限滿不得決科者皆依鼎會例施行嚴防南宣出六之式勿用武南稱號
정조 20년 · 목
宣傳官廳試射李鼎會一次五巡未滿二矢更試五巡六矢一分更試五巡四矢一分敎曰李鼎會之下愚不移訖可休矣近來宣傳官以如彼之徒爲之有罪不勘頑習益甚鼎會爲先降定訓局軍伍待射技快爲刮目大將更試十巡柳葉箭得十五中然後草記還屬禁旅此後南行宣傳官之出六限滿不得決科者皆依鼎會例施行事揭板該廳而兵曹御覽官案以此書之南宣出六之式嚴防切勿用武南稱號事嚴飭兵曹
정조 20년 · 강
領議政洪樂性左議政蔡濟恭陳疏乞遞賜批不許
정조 20년 · 목
樂性疏略曰中書一步是豈臣抗顏復入之地哉四載叨冒一味尸素時政民憂擔閣一邊國綱朝體隳壞殆盡臣之當退固已久矣而貪戀寵榮蹲仍不去畢竟殚劾之章發於司直之地臣之廉防之抛棄固無可言而至使淸朝之四維緣臣而壞了一則臣罪二則臣罪幸賴聖上天地父母之恩曲加生成之澤俾得夬釋重負社門養痾追訟愆尤迺者許免傳敎置之之命遽降於千萬不意而十行恩諭繼宣於病伏奄奄之中臣聞命震懍五內失守臣之衰耗癃疾不堪驅使之狀聖明旣洞燭矣白首遭彈不宣蹲仍之情聖明亦旣洞燭矣有一於此上不可復授重任以玷名器下不可冒沒承膺以辱朝廷以言乎病狀則近益添劇長時委頓閒局漫職初非可擬況元輔之任乎以言乎情踪則瘝官之譏虛縻之評峻發於臺地微官庶僚猶難冒據況三事之列乎伏乞俯垂鑑憐特許遞免臣相職以肅朝綱以安賤分○濟恭疏略曰今臣之受職於君上而不事其事者古人謂之尸夫尸者非生人之謂也以生人而人不以生人數之則其眞生不如死矣念臣重入於相府恰滿二載一不趋賓對一不赴籌坐身旣不以議政自居郞吏亦不以相君見待廟堂文簿之鎭日輪示者亦必在諸宰之後而臣卽捲以還授不省其中有何樣事務問其官則輔相也察其以則木偶也此雖由於始因中書古規不能行端揆之事終因聖渥偏隆特侈以休暇之典而若使有識論今日之尸厥職者則臣必爲其首矣何幸臺閣之上論議峻發其所論列臣者無一字或爽其實朝廷之公議僉同自可知矣日月在上不遺容光察臣悲若之情憐臣危臲之蹤所帶匪據之任特命許免於是乎殿下於臣之一身無往而非援之溝壑之恩悸懍惶愧之餘竊庶幾從玆以往崦嵫餘景少占優閒千萬夢寐之外旣下之傳敎還寢於月改之後十行之諭命召之頒史官在前承宣踵後似此恩榮豈可擬議於如臣無用之物乎旋因僚相所報筵話梗槪約略承聞委毗之勤責勉之切臣雖旣眊且聵猶有一分靈窮則豈不仰認至意俯激寸衷而況又國耳公耳身不已有八字之諭雖終身用之亦當有餘尤豈非至願所在而第臣自今秋重病以後精神益復銷落惟有委席擁衾以度朝昏耳況今朝象日乖比之十數年前猶且落下幾層東潰西決有收拾不得之慮雖使古大臣才優德盛者當之猶當却顧而難進如臣之孤孑冥墑者若自恃以殿下之股肱心旓一欲試手於其間則虀粉先及尙何有輔於國乎左右思量進身中書實無其路況大臣不畏臺言則其國無可爲矣臣何敢諉之以身不自有復速縱恣放肆之誅乎伏乞亟命鎸改仍治臣前後孤負之罪以嚴邦憲以重臺言竝批以聞再昨筵敎循例尋章此果國耳公耳之義乎惟今云云卽亦筵敎餘意豈欲使卿等在具瞻之地者拚棄廉防趋承爲恭而有是批哉卿等如不以身已有屢駕之戒豈待敦迫卿等諒此卽起視事仍命此批答遣史官分傳于領左相
정조 20년 · 강
假注書洪致榮以領議政洪樂性附奏啓
정조 20년 · 목
致榮書啓以爲臣敬奉聖批馳往傳諭于領議政洪樂性所住處則以爲臣冒上辭章略暴血懇伏地惶蹙顒俟兪音史官儼臨聖批誕宣不惟不賜遞免慰勉之敎誨責之諭愈往愈摯臣震懼感隕繼之以抑鬱臣雖昏無知識若有一分可强之道豈敢爲强引例讓之計迷頑不知變動者哉況當亞歲䧚日此實臣晝宵屈指以待之時也敢顧一身之私義不念竭蹶之義而第廉防至重義分至嚴臣之去就雖無足恤誠有關於淸朝四維之化則縱欲自輕亦將何以放倒哉謹當申暴危若之衷仰請鈇銊之誅云矣
정조 20년 · 강
義禁府以忠淸道漕船賃載私卜首犯人査出勘處啓命李羲文放送當該發關堂上令廟堂査實草記
정조 20년 · 목
義禁府啓言頃因牙山縣監李靖模原情公事判府內首犯人査出勘處事命下故關問該道矣卽接忠淸監司林濟遠牒報則枚擧牙山縣監金麟淳牒呈以爲壬子四月乎字漕船自安眠島新造回路因備邊司關江華府材木受賃價載運上來到泰安居兒島致敗其時縣監李羲文而旣因備邊司關賃載則似與私卜有間今伏奉首犯人査出之命故考諸狀啓謄錄且憑本邑所報玆以指名牒報云矣當該縣監李羲文今方待命拿囚矣敎以其時廟堂發關已是越法該倅何罪當該發關堂上令廟堂郞爲査實草記而李羲文卽爲放送○備邊司啓言漕船賃載材木當該發關堂上査實草記事命下矣取考本司文跡則壬子四月因江華留守柳戇請報判府事李秉模爲有司堂上時許題發關于忠淸水營牙山新造漕船回泊時使之輸運材木矣請報之留守與發關之該備堂當論勘而一則已身故一則方爲大臣不得循例請勘何以爲之
정조 20년 · 강
敍林道浩魚用謙崔烜朴瑞源朱重翁金孝秀趙得永鄭觀輝尹長烈韓永達朴宗正兪漢人李萬運
정조 20년 · 목
敎曰卿宰侍從罷削人員敍用仍令該曹口傳付軍職使之參班
정조 20년 · 강
御仁政殿月臺親傳廟殿陵園宮香祝祗送于東庭詣永禧殿展拜
정조 20년 · 목
敎曰親押處所仁政殿月臺爲之二嚴後出宮廟殿陵園宮香祝親傳於月臺祗送於東庭令該房知悉○具遠遊冠絳紗袍乘輿出協陽門入仁政門御月臺親傳廟殿陵園宮香祝祗送于東庭乘輿出仁政門降輿乘輦出進善門敦化門詣永禧殿至紅箭門外降輦陞輿至齋室門外降輿入齋室改具冕服詣版位展拜還入齋室
정조 20년 · 강
命崇陵冬至祭享贊者柳相文拿處其代差送
정조 20년 · 목
崇陵陵官以獻官意啓言今此冬至祭享時贊者思陵令柳相文初不等待於受香之班又不先詣於齋所日已過申終無聲息莫重祭享無以備員過行其代請令該曹更卽塡差出送以爲及時之地而贊者柳相文未及來詣之罪請令該府拿問處之允之
정조 20년 · 강
遞承旨黃昇源李羽晉以李鼎揆李勉兢代之竝前望也
정조 20년 · 목
敎曰都承旨許遞前望單子入之待下批牌招察任○政院啓言明日親祭承旨當爲備員而右副承旨李羽晉差祭何以爲之敎以許遞前望單子入之待下批牌招察任
정조 20년 · 강
召見左議政蔡濟恭于駕前
정조 20년 · 목
敎曰左議政入侍事遣史官傳論于祗迎處
정조 20년 · 강
以李鉐爲雲峯縣監口傳也
정조 20년 · 목
敎曰守令有闕之代令該曹口傳差出待下批當日辭朝
정조 20년 · 강
命放金吾秋曹輕囚
정조 20년 · 목
義禁府以時囚罪人洪景厚閔光升李弘謙等竝放送啓敎以洪景厚保放○刑曹以典獄署輕囚罪人文道行等二十四名竝放送啓
정조 20년 · 강
親行永禧殿冬至祭
정조 20년 · 목
時至具冕服出齋室禮儀使禮曹判書閔鍾顯導詣版位行四拜禮詣盥洗位盥洗詣各室神位前三上香裸鬯進饌行初獻禮大祝第一室副司果金近淳第二室正言趙德潤第三室校理尹悌東第四室校理洪秀晚第五室副修撰尹益烈讀祝文訖亞獻官行判府事李秉模終獻官右議政尹蓍東行禮如儀行飮福望爎禮禮畢還入齋室
정조 20년 · 강
還宮詣璿源殿展拜
정조 20년 · 목
具遠遊冠絳紗袍出齋殿門乘輿出紅箭門降輿陞輦至雲從街命貢市人進前敎以今日卽亞歲也特詢弊瘼汝等所書進諸條外亦有弊瘼之可奏者一一詳告也貢巿人等對以無之命貢巿堂上受貢巿人等所進弊瘼諸條入敦化門進善門由仁政門入萬安門詣眞殿行禮訖還內
정조 20년 · 강
遣承旨敦諭於領議政洪樂性封還上疏
정조 20년 · 목
樂性上疏復申前請敎曰承旨持此封還上疏以筵敎敦諭於領相以來
정조 20년 · 강
命明日朝廷問安勿爲之
정조 20년 · 목
敎曰卿等年老而昨今連爲勞攘爲便卿等明日朝廷問安勿爲之知悉事招致備郞往傳于左右相
정조 20년 · 강
召見時原任大臣于便殿左議政蔡濟恭判敦寧金履素判府事李兼模右議政尹蓍東
정조 20년 · 목
予曰昨夜以卿等勿入來之意使承旨詳報卿等想領會予意此事果是何等至重至大吉慶歎欣之事君臣上下從容相議可陳請時陳請可行禮時行禮下豈有强請上豈或相持他事猶不可作外面人事況此莫重之事乎姑待來初之敎予意有在昨年亞歲卿等之陳請也予以明年固好再明年亦好愈久愈好爲言予意蓋以遲遲又久爲祈天永命之本且此後慈宮寶籌日隆歲歲慶運以予喜懼之心隨事不欲張大徐待諸慶咸湊之年合行而兼擧豈不尤好耶左議政蔡濟恭曰聖敎之下不敢更煩仰請謹當更俟來初矣予曰來初雖未必準許當有亞於此之道今日則更勿張皇爲說可也濟恭曰上下酬酢已移數時而元子端坐如植不一遊目小學之工已成矣臣不勝欽仰予曰三更後始就寢未明已盥梳拜跪應對便已成習非予敎之也卽我朝家法也夫爲學入德之門莫先於小學而近聞士夫家小兒無讀小學者泮庠小學講亦癈閣不行云此亦足以觀世道也先朝校正本卽活印故未及廣布予欲重判而未果矣予曰日前以委任大臣事下敎使右相詳報僚相仍令登筵諸臣轉相告諭卿等果聞之否濟恭曰因右相所報已承聞矣予曰天下事莫不有規模予之規模已定矣領相老矣只當臥閣左相亦因中書故事不欲如例赴朝予不强之而大臣異庶僚所貴大體何責細務領敦寧雖未必有言語文字之長而所守之確予嘗歎尙判府事之文學政事靡適不可而兩大臣則今適不在時任予所委毗而責成者卽右相也從古人臣之不得行其志蓋或有牽掣顧畏之患而顧今戚畹之干政權奸之竊柄皆無可言朝政時務予方一以委之於卿等卿等顧何憚而不爲入侍承宣亦近臣而予於十數年來積被所謂近臣輩所欺蔽世道至此靜思初心中夜髮竪今者之敎予則以爲今日第一義卿等無負予意也蓍東曰如臣庸陋叨此重任夙宵憂懼如集于木今伏承此敎尤不勝惶愧罔措矣予曰大抵人才眇然莫今時若試觀卿宰以下平生立朝無一可紀之綪所進之言身後將何有諡狀行錄乎非爲對卿等而言也年位高者最勝矣予曰韓用龜處分卿等以爲如何蓍東曰用龜事誠極駭然而以今番所犯論之臣誠惶恐處分似或過中矣予曰卿尙未知用龜本末乎傳敎旣曰不索諭今何更諭而蓋其自初罪犯專在心跡之間年前跖惠之敎欲使渠少知懲艾而難化者質易綻者心予所深惡而嚴處豈但爲今番事而發也予則以爲罪一用龜可以革一世之污習如疏闊之吏判亦爲用龜所賣將不免無限狼狽故以招降納反黨同代異四字欲書於處分傳敎中而還置之使承旨報于吏判矣問其地處則近臣切姻者爲數三人必多稱冤者而在予之前則聲討不遺餘力此果誠心乎卿則以處分過中爲言予實感歎矣濟恭曰耽羅妓捐財賑民不願受賞不願免賤願一觀王城仍入金剛山有從願之命纔上來而適値極寒彷徨旅邸來見臣泣訴渠雖賤類其義可尙其情可憫分付有司另加顧恤似好矣予曰耽羅人之朝家軫恤視他道尤別渠以一賤妓出義捐財助賑窮民已極可嘉聞其所願亦不碌碌旣已上來之後何可使呼饑道路自備局更問于渠如欲留待開春後下送金剛山使得觀玩後給糧資津送本鄕以示無物不遂之意可也
정조 20년 · 강
命軍浦安養地方場巿分日竝設期於兩便
정조 20년 · 목
左議政蔡濟恭啓言臣於下往華城之際路過軍浦川居民男女無不伏於路傍縷縷告訴以爲此處居民四十餘戶專賴軍浦場巿之在傍以爲資生之道今則朝家欲令安養撥所有所利益場巿移之於三十里外安養地方此處民人皆將流離顚連之外更無他道朝家之示小民寧有厚薄若於軍浦場舊墟命以初一初六開場則安養新場可以自在此地之民亦將依舊賴活願以此上達變通云矣此係民事故臣問於華城留守則亦以爲事可便好云依民願改定日子使兩處互爲開場則似爲兩便之道故敢此仰達矣敎以今聞卿言思之場基之請設於安養也以軍浦之民何以聊賴且況由果川輦路當由軍浦則民情之外孔道一也令畿伯問于兩邑倅及民人等使之兩便決給矣伊後該道擧行未免專此忽彼以致軍浦民情之㧕鬱者何聞之晚也華留其時亦似參聞筵敎而何無提撕於道臣之言云耶令廟堂卽爲分付道臣分日竝設期於兩便
정조 20년 · 강
命華城府有薦出身及軍門有祿加資者令該留守抄出狀聞
정조 20년 · 목
左議政蔡濟恭啓言臣於向日下往華城竊聞輿誦賞典頒下中或有有薦出身與軍門有祿者蒙加資之恩渠輩非不感幸而但有薦者不得名登仕籍有祿者反失本任折衝相當職則萬無得參之路人皆以爲國家之酬其勞在渠實爲有害無益云其言亦不爲無據適有言端敢此仰達矣敎以似此之類令華留抄出狀聞
정조 20년 · 강
命齊陵祭享時贊謁者以隣陵出番官塡差
정조 20년 · 목
因開城留守趙鎭寬齊陵冬至祭祭官後錄狀啓敎以贊謁者則隣陵出番官互相塡差事回諭
정조 20년 · 강
命華城日用等兩面舊還石數蕩減廣州糴案亦爲拔去仍飭該留守撫摩居民
정조 20년 · 목
華城留守趙心泰狀啓以爲日用松洞兩面民廣州舊還年條數爻待謄來修啓之由已於本月二十日馳啓而兩面之民獨未蒙前後恩澤今年亦不免一例混捧者槪由民戶雖屬於此糴案自在於彼而然臣於有旨祗受之後詳細曉諭於兩面民人等處使之姑勿備納舊還數爻年條區別流來未捧石數爲六百餘石矣敎曰兩面移屬本府之後蠲徭省賦從願循欲欲令人人皆爲本府之民者一則爲所重二則爲所重些少舊還豈可以屬面之差後不與於一視之列而以貽高飯楊役之苦乎狀聞石數爲先蕩減外此撫摩之道與本府原居之民無甚彼此而反復勝焉果遵前下飭敎着意奉行乎卿更須銘念事下諭于華城留守廣州糴案拔去之意令廟堂分付廣留
정조 20년 · 강
命崇陵冬至祭享贊者柳相文拿處分揀陵屬令該曹科治
정조 20년 · 목
因該府拿處傳旨敎以聞其事實非渠罪分揀陵屬令該曹照律科治
정조 20년 · 강
命濟州妓萬德充內醫院差備待令行首醫女見金剛還送時分付沿路優給糧資
정조 20년 · 목
賑廳以濟州妓萬德今朔糧資米錢題給啓敎曰散施貲累賑活飢口事聞朝廷問渠所望則不願受賞亦不願免賤所願只在於涉海上京轉見金剛云而仍値劇寒不得發向渠雖賤物義氣不愧古之烈俠開春間給糧料直充內醫院差備待令行首醫女屬之首醫各別顧見見金剛還送時分付治路道臣優給糧資
정조 20년 · 강
勘放金吾時囚洪景厚
정조 20년 · 목
義禁府啓言觀此全羅監司徐鼎修査啓則以爲金文在獄事初覆檢報在於昨年五月而前道臣李書九在任時已爲論理題送臣於到營之後屬次行査仍爲決處而致死人周福金被縳於四月二十三日致命於五月十五日初覆檢傷處則仰面右手腕皮脫一處圍圓長一寸六分闊五分微硬合面左手背有若磕破狀一處肉剝筋露長三寸一分廣二寸二分靑黑堅硬其餘渾身無他傷損而初檢則旁照於打折脚手將養不效之法文實因錄以被縳致死覆檢則以氣脈不通血毒閉結遂至浮腫而觸風添劇轉輾致命論斷而實因亦以被縳致死懸錄詞證諸招與今番査供無甚異同當初被縳雖曰甚緊及其解縳歸家後只有手背浮氣別無皮肉壞爛之說屍親已爲納招場巿田野連爲出入之狀切鄰亦已證告而致命又在於二十日辜限之外肢體旣非要害結縳亦異打折則初檢之旁照法文未免牴牾覆檢之懸錄實因亦近模索連飭推官嚴加盤詰而推官之意見罪囚之供招終無別般可覈之隱情而但金文在豪富之班族也周福金疲殘之窮氓也因其數石賭租敢施私門濫罰而千金行賂三日逃躱論其情狀節節痛駭償命之律雖無可據遠配之典實難容貸罪人金文在以武斷鄕曲淩虐平民之罪照律定配於忠淸道槐山郡文在逮捕時吏隸校卒之乘時作拏駭悖擧措誠一變怪昨秋自臣營嚴査究治二千金貽書索賂之邑吏內外舍攔入攫拏之吏校或刑或配照法嚴繩書册錢財之見失者亦爲推出還給今以査官報辭觀之奸吏慫慂事諸招指的卽其時吏房鄭達海也敺縛婦女事金文在之妾被縛於將校金文在之從嫂受頰於邑婢擊碎廟室事廟室銷金果爲碎斷官隸作拏時前府使洪景厚果在檢所而距金文在家爲十里金文在先世碑銘兩先正手撰筆蹟見失事金文五所供中初無先正臣手撰之碑銘只有先世墓道文字及白牌二張之閪失多般鉤覈經歲搜訪終未推尋財產橫奪事當其擧家奔避罪人搜捕之際無論邑屬與行人爭先攔入惟意掠取前後行査推尋還給之數合爲一千六百八十八兩文五所供以爲見失爲三千餘兩云屢行嚴査終沒憑覈之路云臺疏中構成誣獄橫奪財產兩先正筆蹟見失等事觀於道査自歸落空不必更論而金文在之逃避也該府使之發差搜捕至再至三則校吏之乘時作拏勢所必然以至敺縳婦女碎斷廟鑰本倅雖在檢所若能嚴加檢束則豈有此無前之擧乎事之可駭莫此爲甚以此照律杖八十收贖告身盡行追奪徒二年定配私罪允之敎以功減一等
정조 20년 · 강
秋曹以擊錚人原情啓命古阜定配罪人李光燁令配所地方道臣給暇過歲全義官婢辰每事嚴飭道臣行査狀聞
정조 20년 · 목
刑曹啓言平康童蒙李季得擊錚原情以爲同宗人李時天偸葬其父於渠之先山䐉後逃避不現渠父躬自私掘定配古阜郡渠祖父今年八十五歲委臥床褥晝夜祝天渠方向父所渠祖只有渠父一身渠亦無兄弟伏乞亟令放釋使父子還鄕季得依先朝受敎放送所供請上裁敎以議處又啓言果如渠供其祖年踰八十其父且無兄弟則情理誠甚可矜而罪犯私掘十年勿放旣有先朝受敎不可遽議放釋原情置之敎以受敎不敢違越事情有關敦俗渠父之無兄弟獨身果如所供則令配所地方道臣給暇過歲又啓言全義官婢辰每擊錚原情以爲本縣吏黃大潤怙藉吏勢舞弄官法爲其伎倆而渠女福娘今年二月分見因於黃大潤侵害欲爲離鄕避去之際大潤追到渠女於昏夜無人之境敺踢渠女而渠女負携兩兒被其毒打卽地致命渠女則僅爲保命天安木川兩邑檢官詳細査實期於償命矣大潤有勢有錢敢乘巡使遞職之日翻成獄案遽免斬戮以刑配照律安居平昔殺人者應死之典可謂虛套大潤以其勢力圖免殺獄反誣渠壻牢囚邑獄更爲幻面以渠女福娘捉囚期於滅其戕殺人命之端緖後乃已伏乞大潤如法償命渠女得免冤罹云辰每依先朝受敎放送所供請上裁敎以議處又啓言邑吏官婢勢不相敵兩兒竝命尤極驚慘不可以該道之已經勘配仍而置之請分付道臣詳査啓聞後稟處敎以尋常殺獄不可泛看觀渠供招豈或任他嚴飭道臣星火行査狀聞
정조 20년 · 강
召見諸承旨及京畿監司李冕膺于重熙堂
정조 20년 · 목
諸承旨持公事入侍也○予謂冕膺曰本道舊還何以爲之冕膺曰備局關子初無停退舊還之區別而只有成册擧行云云故京畿各邑二萬五千石分排之數臣則只認以停退與舊還混同入之矣予曰舊還云者年事雖登而還上之或有未盡捧者也停退云者歲或歉荒而當捧之還特爲不捧姑許停退者也是故舊還則或入蕩減而停退則翌年當捧者也非但捧糴爲然身役軍布莫不皆然此所以先朝名臣碩輔皆云與其停退而仍未捧無寧蕩減而究實惠所以體國家愛恤貧民之意者豈不美哉且仍停云者昨年停退條今年又請停退者是謂仍停而年年仍停則雖至年久等是當年停退而其爲翌年當捧者自如也故本道甲寅條亦有仍停名目其爲當捧與當年條無異今年雖曰樂歲新舊官糴星火幷督則哀我窮民何以聊生乎列邑守令皆云今年果可捧二萬五千石云乎冕膺曰目今各邑所捧之石數姑無滿百者二萬五千之充數似當限以歲前矣予曰本道糴政若拔甲寅條則自當盡爲舊還矣自今年列邑文書盡以舊還改錄則其爲方便莫此若也卿意以爲何如冕膺曰聖敎至當矣誠如是也畿內民情孰不鼓舞而歌詠乎予謂冕膺曰牛禁近則何如果然嚴飭各邑不犯禁令乎冕膺曰申明朝令何敢泛忽而至於守令之有老親者恐亦不能無闊狹矣予曰歲色乘暮牛禁之方卿須預爲思量毋若昨年之煩擾也予謂承旨等曰風遮與三山巾旣非古制嚴加禁斷至若冷武輩不能造着耳掩出入之際或着涼揮項者不可一向禁斷矣
정조 20년 · 강
命獻陵寧陵造果熟手施賞英陵典祀官洪樂淵推考
정조 20년 · 목
敎曰今番冬至祭享獻陵寧陵造果熟手令該曹施賞惟英陵造果不善檢飭當該典祀官洪樂淵推考年衰器具不逮之類無得塡差飭敎何如而當初差祭極爲駭然該堂今無可論該吏令攸司嚴加懲治後草記事分付
정조 20년 · 강
命畿邑還穀停退條屬之舊還通融排比於廟堂劃下數仍飭此後一依諸道例勘簿
정조 20년 · 목
敎曰今年年事幸免歉荒催科之新舊竝督民將不知樂歲且況近日雪後寒重念及男女老弱之戴負匍匐之狀宛在目中睡而不能求溫醒而不敢索裘曉因華留舊還之狀召問畿伯以捧糴之事何聞之晚也雖因文簿之襲謬雜糅舊還與停退無以區別守令不知頭緖小民尤何枝梧所謂各年停退條未捧之尙今以停退名色混載於糴案云者大違法式雖以最近甲寅條言之仍停與未捧亦爲相雜云目下方便抑有一計畿邑所在停退名色自今年一竝屬之舊還然後通瀜排比於廟堂劃下舊還當捧數事分付旣聞之後前此不能照檢之道伯難免其責而事屬旣往姑不處分此後一依諸道例勘簿事一體分付
정조 20년 · 강
命華城府日用面舊還之已納廣州府者使華留從便充給
정조 20년 · 목
華城留守趙心泰狀啓以爲臣謹將日用松洞兩面舊還蕩減有旨辭意詳細曉諭而前此有旨未祗受之前日用民舊還之自廣州府徵捧者九戶所納米爲三石十斗零槪此已納之穀物亦入於廣州府謄送總數六百四石零之中而旣伏蒙全數蕩減之恩則雖是先甲之捧自在應減之內恐不可以已捧而因循置之日用面九戶所納米三石十斗三升六合零還爲出給之意請文移廣州留守處敎以爲其已納三包穀物之還推往來於永程石角惠反爲弊卿其先爲從便充給事令政院回諭廣州府自本府知委
정조 20년 · 강
以尹魯東爲密陽府使口傳也
정조 20년 · 목
慶尙監司李泰永以密陽府使金思義身死馳啓敎曰其代勿拘常格口傳各別擇差待下批使之當日辭朝○以密陽府使望筒敎曰以弊邑兼大邑催科之時不可一刻曠官道內補外郡守中尹魯東陞補其代道內蔭倅中口傳陞擬竝令除朝辭赴任事三懸鈴行會
정조 20년 · 강
命厚州僉使印信以奉使三品印信一顆先爲下送待官制酌定新造
정조 20년 · 목
禮曹啓言厚州僉使所用印信請令該曹鑄送敎以設鎭設邑與履歷之邊禦間俱姑未決印之鎖刻亦難預定奉使三品印信一顆爲先下送待官制指一酌定然後新造下送
정조 20년 · 강
考下抄啓文臣八月朔課試試券
정조 20년 · 목
以忽憶戴安道爲七言四韻律詩題申絢等八人俱以三中比較
정조 20년 · 강
命江西罪人文彬伊獄事問于大臣稟處
정조 20년 · 목
平安監司朴宗甲狀啓以爲江西縣殺獄罪人文永詰弟彬伊依判付更査其爲首犯與否另加訊推多端詰間則人旣愚騃言沒頭緖幷與檢驗時所納之招而稱以全不記得一邊以爲兄代死爲說一邊以元不首犯自明蓋其凶頑不但止於愚騃更加嚴刑期於得情乎令該曹稟處○刑曹啓言文彬伊獄事弟起鬧端而兄爲首犯兄陷死地而弟若立證特敎更推之下始以願代之意納招末梢自明之說如前獄情之外倫紀所係殺亦無惜而以獄體言之檢狀也道啓也本曹覆啓也皆以永喆爲元犯則今若以以弟證兄之爲悖倫連加訊推亦有一獄兩犯之嫌文彬伊更加嚴刑照法勘處之意請分付道臣敎以正犯之誰某姑無論同氣之推諉極可駭發遣曹郞問于大臣以獄體如何平允風化如何歸正收議以來卿等更具意見稟處
정조 20년 · 강
命梁山郡守尹魯東仍任飭兩銓謄置數遞案申明久任之規有聲績守令準瓜陞用相換守令依初拜例計仕營將虞候未準朔者俾勿邊轉仍命前箕伯金載瓚前北伯趙宗鉉前海伯徐邁修施不敍之典飭諸道道臣可堪相換邑條列狀聞
정조 20년 · 목
敎曰取考數遞案梁山亦是十年八遞之邑昨日傳敎勿爲頒布梁山之代又以十年七遞之色倅首擬右相在銓長時修啓數遞案力請久任之意果安在哉昨日傳敎自覺疏漏而吏判之亦不留意可歎使之知此意密陽望筒更爲擬入都政不遠令吏判謄置此案入於此案之數遞者今都政雖於不爲數遞之邑其倅未準朔則切勿啓請雖於已準朔之類該邑如在數遞秩亦勿移擬事分付○政院啓言右議政尹蓍東以爲堂上守令之三十朔堂下守令之六十朔瓜限自是不易之典三十朔窠之二十朔後遷轉六十朔窠之三十朔後遷轉又是銓格之不敢違越者至於數遞之邑得聲績茂著之人則準瓜前使不得移遷待準瓜別加陞用仍伏念相換守令之通計前仕實爲數遞之梯此則依初拜例計朔恐合事宜云矣從之敎以竝依大臣言爲之西銓之營將虞候遷轉其弊又甚亦當一體嚴飭至於今冬都政則朝筵旣有未準限者俾勿遷轉之命善治人待準瓜別加陞用事自其後依此爲之欲爲一番嚴飭而未果因此當下敎矣諸道守令數遞邑不堪任及可合相換於閒邑者條列狀聞事成命已過周歲錦伯柳焵東伯李秉鼎外尙無一人擧而行之推諉時月荏苒至今身居旬宣承流之地者其避事而姑息如此何責守令之奉法萬萬駭然兼以大處方伯因循遞來之平安前監司金載瓚咸鏡前監司趙宗鉉竝施不敍之典海西亦然前監司徐邁修有難區別一體捧傳旨如畿伯之數遞處宜在勿論之科而其餘湖南嶺南道臣之在時任者姑未知其間料量之如何爲先令廟堂拔例嚴加關飭使之不多日內依朝令論理狀聞此外諸道各令在任道臣勿踰回啓定限日子狀聞事分付
정조 20년 · 강
以李義綱爲密陽府使口傳也
정조 20년 · 강
遞大司成李晚秀以南公轍代之前望也公轍陳疏乞遞賜批不許因飭陞試明日設行
정조 20년 · 목
以大司成李晚秀再度呈辭敎曰陞試多積滞諸生之臨歲當寒逐日赴試之弊尤爲可悶有難遲待其出仕許遞前望單子入之待下批牌招以公轍批下公轍違召敎曰前望中無故者只是此人向來情勢前泮長旣出之後可謂無鞹之毫大司成南公轍只推更爲牌招○公轍陳疏略曰臣於是職名雖宿趼而試且蔑效望旣不叶而義在必辭況於昨年抄啓文臣姜浚欽對策以國子新式之後人望不厭有所備陳其言可謂切中時弊而反思自求有若專指臣身者然抄啓論列無異臺閣對策書呈殆同章疏臣何敢冒出復玷賢關之席而自取無忌憚之誅哉伏乞亟遞臣職批以爾其勿辭從速察職○敎曰大司成疏批已下牌招陞試使之明日設行
정조 20년 · 강
命治經文臣時仕中有名稱者限十餘人抄擇以聞前銜及館學居齋生中有名稱者亦爲抄啓
정조 20년 · 목
敎曰經書懸吐有考準事時仕中治經文臣渠輩本有名稱者限十餘人從渠輩公論抄擇草記而前銜中有雄經之稱而有名於自中者亦爲採探草記吏判旣兼泮堂治經居齋於太學四學幼學中亦有名稱者限十人草記事分付
정조 20년 · 강
命新造厚州兵符姑爲封置密匣待軍制編伍卽爲狀聞
정조 20년 · 목
兵曹啓言厚州僉使兵符令政院造送事允下矣兵符今旣新造該鎭僉使所佩右一隻監營及所管兵營所上左二隻請定禁軍下送依例分上敎以與昨日判下於禮曹啓目中印信事無異矣姑無軍兵之團束則發兵之符用於虎豹麋鹿之群乎及今下送可謂太早計兵曹啓目勿施稱州稱鎭間要之其號則當爲厚州旣造之左右隻姑爲封置密匣中待軍制編伍卽爲狀聞事令廟堂分付道帥臣
정조 20년 · 강
以李肇源爲承旨前望也
정조 20년 · 강
放金吾時囚宋啓榦金直淳
정조 20년 · 목
因囚單敎以別歧收用旣無指的名登抄選之人爲長史從史之職而亦有禁推者況渠輩職名軍銜也召命念舊也則非山林而言病駭然又況山林之所不爲於似此職名者乎紀綱所在不可無飭而就囚足矣何必對吏兩人卽放
정조 20년 · 강
命文臣巡將隨卽加抄
정조 20년 · 목
兵曹以成德雨魚用謙徐美修李相璜吳泰賢李翼晉李東稷成種仁金熙朝巡將加抄啓敎以何去而今始抄啓乎此後文臣巡將不必與武臣同抄隨卽加抄
정조 20년 · 강
推吏曹判書沈煥之科治該吏
정조 20년 · 목
御覽官案已遞人名籖不爲釐改也
정조 20년 · 목
疏略曰臣本以世祿之裔幸逢聖明之世前後恩命之下何敢一向逋慢不思所以粗效涓埃少答隆眷而顧以至庸極陋猥膺不敢當之命則其爲玷名器而累淸朝當如何哉抑臣竊有所不勝愧恨者向於泮儒之有所書問也臣罔念身未出言先出之戒率易容喙辭未別白以致草莾微末之名迭入於儒疏與所懷之中卽此一事臣之顓妄蔑識無一可取之狀益何逃於明鑑之下乎伏乞俯垂諒察亟遞臣所帶之職竝與兼任而鐫改之以安私分批以間因承宣言知卿必手寫疏本每對心畵無異面談且況從享禮擧斯文增光如卿等者翩然彙征此其時也卿須卽起登途賁有鳳儀鴻漸之美仍命此批答下諭于大司憲
정조 20년 · 강
賜抄啓文臣申絢貂皮額㭺一部柳台佐鼠皮耳掩一部批下諸文臣試券